LidanRubinov/Halacha-QA huggingface dataset:
שאלה: היחס ללימודי מדעים: האם לימודי מדעים נחשבים כלימודי קודש או חול, והאם מותר ללמוד למבחן במדעים בשבת, והאם מדעים מכל סוג שהוא נקרא לימוד תורה?
תשובה: מדעים לא מוגדרים כתורה וכלימודי קודש אלא כדרך ארץ, כלימוד חכמה שהיא גם יכולה להעשות על ידי גויים. חכמה היא דבר חשוב. הגר"א כתב שיש ללמוד מדע. אולם המדע הוא ודאי במדרגה נמוכה יותר מלימוד תורה שהיא קודש. בשבת שהוא יום קדוש ראוי ללמוד רק לימודי קודש. אולם זה ממידת חסידות. ממידת חסידות גם לא לדבר דברי חולין בשבת. האם כולם מדברים וחושבים בשבת רק דברי קודש. מבחינת הדין מותר ללמוד מדעים בשבת. אולם ללמוד למבחן יש בכך בעיה של הכנה משבת לחול.
שאלה: כשרות ויטמנים לפסח: שאלתי בחברה האם יש כשרות לויטמנים, ותשובתם היא: המוצר אינו מכיל רכיבי חמץ אך לא בעל הכשר ספציפי לפסח. כיצד עלי לנהוג? ללא הויטמנים שיש בהם טעם אני מרגיש עייפות וחולשה.
תשובה: ללא השגחה מסודרת אין לדעת מהם המרכיבים של הויטמינים אולם אם ללא הויטמינים אתה מרגיש חולשה גדולה, ולויטמינים אין טעם טוב, אתה יכול לקחתם. רפואה שלמה.
שאלה: נישואי כהן ואתיופית: האם מותר לכהן להתחתן עם בחורה אתיופית, האם כולן צריכות לעבור גיור לחומרא או שאין זה נכון, וכל מקרה לגופו?
תשובה: וודאי שצריכים לעבור גיור לחומרא. והיות וצריכים לעבור גיור לחומרה, היא אסורה להתחתן עם כהן.
שאלה: הכשרת כלי קרמיקה וחרסינה: איך מכשירים כלי קרמיקה וחרסינה?
תשובה: השאלה היא איך היה אופן השימוש בהם. אם בישלו בהם, אי אפשר להכשירם. אבל אם לא בישל בהם, אלא רק שימוש בצונן, מספיק נקיון רגיל ואפשר להשתמש.
שאלה: ציצית שנדבקה בדבק: הכנתי ציצית תכלת. אני נוהג כרמב"ם, אך קניתי כראב"ד כדי שאוכל להכין מזה 2 בגדים. אחרי שקשרתי חצי פתיל תכלת עם חצי פתיל לבן (בקשר כפול), ואחרי שכבר כרכתי את כל הציצית, רציתי להדביק את הקשר שבין התכלת ללבן. כשעשיתי זאת נמרח לי בטעות מעט דבק על פתיל אחר והוא נדבר עם עוד פתיל (כל זה כמובן באזור שעל הכנף). תוך כמה שניות כבר התרתי את הדבק. האם יש כאן בעיה של "תעשה ולא מן העשוי" וצריך להתיר את הכל מחדש?
תשובה: אין זה פוסל בדיעבד.
שאלה: גביית כתובה בזמנינו: המטרה העיקרית של הכתובה היתה "כדי שלא תהיה בעיניו קלה להוציאה". האם כיום, לאחר תקנת רבינו גרשום שאין לגרש אשה בעל כרחה, ובמציאות שנשים עובדות ומתפרנסות ואף יוזמות בעצמם גירושין למרות שהבעל מתנגד, יש מקום לגביית הכתובה?
תשובה: אדם חייב לשלם את מה שהתחייב. אם אתה שואל, האם היום קיים האיסור של לשאת אישה ללא כתובה, כמו בדורות הקודמים, או אם הכתובה הלכה לאיבוד. למעשה, כבר הרמ"א מדבר על זה בהלכות כתובות, שמצד עיקר הדין היות ובזמננו אי אפשר לגרש אישה ללא רצונה לא שייך לומר "שלא ישהה את אישתו ללא כתובה" כיון שכל הנימוק הוא "שלא תהא קלה בעניו להוציאה" וכאן הוא לא יכול להוציא. אלא שבכל זאת נוהגים שאם נאבדה כתובה לכתוב מחדש. אך אם עדיין לא כתבו כתובה, אין איסור השהייה בינתיים, אף אם זה ייקח זמן.
שאלה: גידול עציץ על סורגים: האם מותר לי לגדל עציץ נוי (מצע מנותק) על הסורגים (קומה 5)? האם צריך להקפיד שהעלים לא יצאו מקו העציץ?
תשובה: מותר לגדל את העציץ, אבל לא לעשות בו פעולות שתילה וזריעה ודישון, אבל השקייה רגילה אפשר להמשיך לתת לפי הצורך. בברכת התורה והארץ הרב יהודה הלוי עמיחי
שאלה: הלכות ציצית ישנה: יש לי טלית שאני משתמש בה כבר כ 12 שנה(מגיל י"ג) והחוטים שלה התחילו כבר להיפרם. אמרו לי שצריך לעשות קשרים בתחילת החוט, עשיתי מה שאמרו לי. רציתי לברר באיזה מיקרים הטלית אינה כשרה וצריך להחליף את החוטים בטלית?
תשובה: אם החוט שנפרם עדיין שזור משני חוטים אינו נחשב פרום וכשר. אולם אם לא נותרו בו שני חוטים נחשב כקרוע ודינו כפי שיבואר: מעיקר הדין, אם נותרו 4 חוטים באותו צד ואורך כל אחד מהם הוא 4 ס"מ הציצית כשרה, ואם אין לו כעת אפשרות להחליפם יכול לברך על הציצית. ודוקא אם החוטים הקרועים הם באותו צד, אך אם נקרע חוט אחד מכל צד ובשניהם נותר פחות מ-4 ס"מ הציצית פסולה. (הדין כך משום שאנו נוהגים להקפיד בעת עשיית הציצית שכל פעם ארבעת הראשים של כל צד ישארו באותו צד, אך אם לא הקפידו על כך אלא עירבו ביניהם, אז אפילו אם שני ראשים בלבד קטנים מ-24 ס"מ פסול). אמנם לכתחילה אם יש באפשרותו להחליפם, טוב לחוש לשיטת המחמירים, ולוודא שישארו לפחות שישה ראשי חוטים באורך 24 ס"מ, ועל ארבעה מתוכם להיות באותו צד. (למנהג האשכנזים צריך להקפיד על כך לכתחילה, ולמנהג הספרדים לא צריך אך טוב לחוש לכך). הרב יאיר וסרטיל
שאלה: תפילה בציבור או ברכת כהנים?: אני כהן שמתפלל במנין שתפללים בו מהר. מה נכון לעשות, האם להתחיל עם החזן חזרת הש"ץ (כי אני בד"כ לא מספיק עם החזן את הלחש) או לחכות לברכת כהנים לעלות לדוכן ואח"כ להתפלל לבד 18? החזן מתפלל מאוד מהר. ועוד שאלה מה נחשב תפילה בציבור?
תשובה: לכאורה נראה שעדיף לקיים ברכת כוהנים שהיא מצוות עשה דאורייתא. תפילה בציבור, עם כל חשיבותה, חיובה דרבנן. ואם כן תברך ברכת כוהנים ואחר כך תתפלל. כמו כן, אתה יכול להתחיל כמה דקות קודם שהציבור מתחיל. ואז תתפלל שמונה עשרה עם הציבור, אף אם תפילתך תמשיך גם לזמן חזרת הש"ץ, ותספיק לברכת כוהנים. תפילה בציבור זה להתפלל את עיקר השמונה עשרה בעשרה אנשים, וגם אם אתה מקדים להתפלל זה נקרא שאתה מתפלל עם הציבור.
שאלה: גילוח בתוך השלושים בערב חג: האם מותר ע"פ עדות המזרח להתגלח ערב החג בזמן שאבל נמצא בשלושים?
תשובה: אבל אסור בגילוח כל שלשים כולל בערב חג.
שאלה: להתפלל תוך כדי קדיש: האם מותר להתפלל תוך כדי שמיעת הקדיש ולעצור כל פעם ולענות אמן או שאסור?
תשובה: אני מבין שלא מדובר שאתה מתפלל שמונה עשרה, אלא אתה שואל על פסוקי דזמרה, ואם כן זה מותר.
שאלה: לחם משנה על חלה פתוחה: האם מותר לקחת שני לחמניות קפואות וחצי חלה, ולעשות על כולם המוציא, ולבצוע על החצי חלה הפתוחה, האם זה נחשב לחם משנה?
תשובה: לכתחילה אין לעשות זאת, מוזכר שיש לבצוע מן השלמה. ברכה יש להקדים לדבר שלם, למרות שהחצוי הוא יותר גדול או יותר יפה. זהו דין לכתחילה, אך אדם שאין לו לחם שלם אלא רק שתי פרוסות, יברך המוציא על שתי הפרוסות וזה נחשב לחם משנה.
שאלה: הרב אמנון יצחק: רציתי לדעת מה היחס לרב אמנון יצחק? חשוב לי לדעת מה חושבים רבני הציונות הדתית התורנית על הרב יצחק.
תשובה: יש לו זכויות גדולות בהשבת רבים בתשובה. אך היחס שלו לציונות הדתית מעוות. ועליו לשוב בתשובה על כך.
שאלה: עץ שנפל לרשות השכן: עץ גדול העומד ברשות השכן נפל בעקבות השלג לתוך החצר שלנו. א. אם הוא הזיק לנכסיי, האם בעל העץ חייב לשלם? ב. האם השכן צריך לשלם על הוצאות פינוי העץ מחצרי (מדובר בהוצאה משמעותית)?
תשובה: א. המשנה במסכת בבא מציעא (דף קיז עמוד ב) אומרת: "הכותל והאילן שנפלו לרשות הרבים והזיקו - פטור מלשלם. נתנו לו זמן לקוץ את האילן ולסתור את הכותל ונפלו, בתוך הזמן - פטור, לאחר הזמן   חייב". וכן פסק השו"ע (חו"מ סימן תט"ז סעיף א'). א"כ לעניין שאלתך אפילו אם העץ הזיק תוך כדי נפילה כיוון שבית דין לא נתנו לא זמן לקוץ והעץ נפל באונס הווי כנפל תוך זמנו ופטור. ב. שם בהמשך המשנה "מי שהיה כותלו סמוך לגינת חבירו ונפל, ואמר לו: פנה אבניך, ואמר לו: הגיעוך - אין שומעין לו". ופרש רש"י הגיעוך - הם שלך, ופנה אותן לעצמך. אין שומעין לו - אם אין זה רוצה אין קונה לו דבר הפקר או מתנה. וכן פסק השו"ע שם סימן קסו. משמע שבעל העץ חייב לפנות את העץ אלא שתוס' במקום (ד"ה אמר ליה) - מקשה שלהלכה נפסק שמפקיר נזקיו לאחר נפילת אונס פטור א"כ גם כאן צריך לפטור את בעל הכותל מלפנות במידה והוא מפקיר את אבניו? מתרץ תוס' שכאן מדובר שהוא משתמט ולא באמת מפקיר אבניו. יוצא לפי תוס' שאם היה מפקיר אבניו בלב שלם בעל הכותל היה פטור מלפנות אבניו, וה"ה כאן בעל העץ פטור מלפנות עצו. הרש"ש במקום מחלק בין רשות הרבים לרשות היחיד שהמפקיר נזקיו לאחר נפילת אונס מדובר ברה"ר ולכן פטור משא"כ כאן מדובר ברשות היחיד ולכן חייב. ונראה שהסברה שברשות היחיד ברגע שהכותל נפל ועד שהפקיר היה עליו חיוב לפנות לאלתר וחיוב זה לא פקע ממנו גם לאחר שהפקיר משאי"כ ברה"ר כיון שגם לו מותר להשתמש במקום לא חל עליו לסלקו ולכן כשהפקיר פטור מלסלק. החזו"א (ב"ב פרק יד סימן טז) מביא בשם תוס' הרא"ש המובא בשיטה מקובצת, שכל מה שנפסק שהמפקיר נזקיו לאחר נפילת אונס פטור זה רק לעניין שאם הוזק בחרסים הוא פטור ולא מדובר כלל על פינוי השברים, שכאן כיון שנפלו על שדה חברו כבר הוזקה השדה ונהי דהוי אונס ואין לתובעו על הנפילה מ"מ כיון דיש בידו של הבעלים לתקן השדה ולפנות האבנים, מתחייב בדבר, כיון שבשעת הנפילה היו האבנים שלו. ומבאר החזו"א שהחיוב לסלק את האבנים הוא מדין ניזקי שכנים. לסיכום: לתוס' אין בעל העץ צריך לסלק את העץ אם הוא מפקיר את העץ בלב שלם. ולתוס' הרא"ש צריך לפנות עצו, וכן לדעת הרש"ש, ונראה שכך מכריע החזו"א. הרב אברהם זרביב
שאלה: יחסים עם ההורים בפסח ובשבת: לכבוד הרב, הננו זוג חוזרים בתשובה. ברצוני לשאול שתי שאלות הקשורות לביקורי אצל הורי החילוניים, האחת בעניין שבת והאחרת בעניין הפסח. פסח- ----- לאורך כל השנים נהגתי תמיד לפחות באחד החגים (חג ראשון או שני של פסח) לעשות עם הורי. עם תהליך ההתחזקות שלנו כזוג, העניין הופך לקשה ולא פשוט לאור שלוש העובדות הבאות: 1. מחד, הם אינם עושים ביעור חמץ. 2. מאידך, הם מכבדים לחלוטין את צרכי, ואין כל בעיה מבחינתי להימנע מאכילת חמץ ואף לאכול בכלי זכוכית או חד פעמיים. עניין זה לא צפוי ליצור מריבות או אי נעימויות. 3.אי הגעה בכלל לאף אחד מהחגים עלולה ליצור מריבה אמיתית, לאור תחושתם שהם "לא מספיק כשרים" בעיני, ולאור תחושתם שבוודאי תבוא, לפי כל חששותיהם הגדולים לנתק שיווצר בינינו עקב תהליך החזרה בתשובה הנה הנה כמעט מתגשמים. האם בתנאים אלה אני רשאי לעשות אצלם את החג? ואם לא - מדוע, בעצם? על איזו הלכה אני עובר? כתוב "לא ייראה חמץ בכל מקומותיכם" - וביתם של הורי הינו ביתם שלהם ולא שלי. שבת - ------- לשמחתי הצלחתי להגיע עם הורי למצב שאני יכול להתארח אצלם לשבת (כמעט) ללא כל בעיה - אני אינני מחלל שבת, והם עושים כרצונם. תפילות, קידוש וכדומה - דבר אינו נפגע. ובכל זאת, עניין אחד עדיין לא סגור מבחינתי: האור במקרר. מהיכרותי איתם כיבוי האור במקרר עלול להיתפס רע מאוד וליצור מריבה. כך גם הימנעות מפתיחת המקרר מצידי כחלק מהשבת ביחד (עריכת השולחן לארוחת שבת ביחד, וכדומה). מהלכות שבת אני מכיר את העניינים הבאים: 1. מלאכה שאיננה צריכה לגופה. 2. גרמא. אני סובר כך. מכיון שנגרם לי צער אמיתי ואין לי רצון באור הנדלק במקרר בפתיחתי אותו, ומכיון שאינני נהנה ממנו כלל אלא רק להפך, האם לא ניתן לטעון כי מדובר כאן במלאכה שאיננה צריכה לגופה מחד, ואפילו גרמא (שהרי אינני נהנה בשום צורה מהמלאכה הנגרמת) מאידך? האם כנגד עניינים אלה יכול אני באופן זמני שלא לפתוח "חזית" מול הורי על עניין האור במקרר, לפחות עד למציאת זמן מתאים שבו אוכל "להכניס" בצורה נעימה גם עניין זה לעניינים עליהם מקפידים כשאני מגיע לשבת?
תשובה: אם החמץ אינו שלך אינך עובר עליו. הבעיה החמורה יותר היא איך לאכול כשר בפסח. אך לדבריך אתה יכול להזהר אפילו ממשהו חמץ, אם כן, המשך את הקשר עם הוריך לפחות בחג השני. באשר לשבת, פתיחת המקרר המדליקה את האור אינה גרמא, כי התוצאה מידית, השאלה היא אם זו מלאכה שאין צריך לגופה (האסורה לכל הדעות מדרבנן ולדעת הרמב"ם היא אסורה מהתורה) או פסיק רישיה דלא ניחא ליה כי אינך מעוניין בהדלקה (שלדעת הערוך מותרת ואם הנורה היא נורת לד ולא נורת ליבון איסורה רק מדרבנן ופסיק רישא דלא ניחה ליה באיסור דרבנן מותר). אם תפתח את המקרר כלאחר יד יש מקום להתיר בשעת הדחק הגדולה בה אתה נמצא.
שאלה: משמעות ה" ": רציתי לדעת מה מסמל מסמן השם " "(של הקב"ה), ומה משמעות המילה בימינו?
תשובה: המילה מסמלת את המידה שיכולה להכיל את כל הכוחות שיש בעולם ולתת לכל כוח את המקום המדויק שלו ומתוך כך כל כוח יוכל מחד להיות מאד מפותח ומאידך הוא לא ידחוק ולא יסתור את הכוחות האחרים. זהו מידתו העליונה של הקב"ה. ואנו מברכים אחד את רעהו באמירת כתפלה וכברכה הדדית שאני, עם הכוחות שלי, שנפגש איתך, עם הכוחות שלך, נצליח שכל אחד מאיתנו יביא לידי ביטוי את אישיותו במלוא עוצמתה. והגילוי הזה לא יאיים ח"ו או ילחיץ את השני אלא להיפך כל אחד בכוחותיו יתן תמיכה ועוצמה גם לחבירו להיות מה שהוא. ו
שאלה: סגירת קיוסק בפסח והדינים שחלים עליו: בפסח הקרוב אנו עומדים לסגור את הקיוסק אשר בבעלותנו. ידוע לנו כי יש למכור את החמץ לפני הפסח אך יש לנו בעיה במערכת החשמלית וכדי שהסחורה לא תתקלקל אם ילך החשמל, עלינו להיכנס ולבדוק מה המצב. מה עלינו לעשות? השנה בגלל ניתוח שעברתי אין ביכולתי לנקות את הקיוסק ולכן אנו סוגרים אותו למשך הפסח.
תשובה: יש לי רעיון לפתרון בעייתך. חפש גוי בסביבתך (כגון, בין המשפחות המעורבות שעלו מחבר המדינות לשעבר) מכור לו את החמץ והטל עליו את התפקיד לבדוק את המצב בפסח. תתייעץ עם רב המקום או עם רב סמוך כיצד לעשות את המכירה.
שאלה: להשאיר בפסח כלי חרס חמץ: יש לי כלי חרס שהוא חמץ והוא יקר מאד, אני לא רוצה לזרוק אותו. אם אני מוכר אותו הוא חייב טבילה?
תשובה: כלי חרס חמץ לא ניתן להכשיר לפסח אך אין צורך למכור לגוי צריך רק לנעול אותו עם כלי החמץ במקום סגור. כמו כן, כלי חרס אינו זקוק לטבילה.
שאלה: בחירת עבודה כשזמן הלימוד יצטמצם: אני כיום עובד בתחום המחשבים, בחברה מסוימת כבר שנתיים. מקום עבודה זה הוא מעט לא מסודר ואין יותר מידי עבודה ואני מוצא גמישות רבה וזמן חופשי רב בעבודה זו. את הזמן החופשי בעבודה אני מנצל ללימוד תורה, והאמת שבתקופה האחרונה בה אני עובד שם התקדמתי רבות בלימודי ואני מצליח להספיק ללמוד הרבה ואף ללכת למגוון שעורים. אך מקום עבודה זה הוא לא מקום עבודה לחיים, ולאחרונה נזדמנה לי הצעת עבודה ממקום אחר אשר בו העבודה היא באמת עבודה ויש מה לעשות, אך אני חושש ובטוח שזמן הלימוד שלי יצטמצם בצורה משמעותית, ואני מתחבט רבות בשאלה, כאשר הסוגיה היחידה שמפריעה לי היא הפגיעה בזמן הלימוד שלי. למרות שמבחינה הגיונית זהו מקום עבודה טוב ויציב ויותר. מה לדעת הרב עלי לעשות, האם באמת עדיף להשאר במקום העבודה הנוכחי למרות הקשיים, בזכות העובדה שנותר לי זמן רב ללימוד תורה?
תשובה: העבודה אינה מטרת החיים, היא אמצעי נחוץ לקידומנו הרוחני. אם ניתן להתפרנס בעבודה המאפשרת זמן רב יותר ללמוד תורה היא עדיפה.
שאלה: הכשרת תבנית לפסח: תבנית נירוסטה שבה שומרים על חום של חמץ גמור (כמו פשטידת איטריות) על גבי הפלטה בשבת, האם די בהגעלה או צריך ליבון ואם ליבון האם די בליבון קל?
תשובה: צריך ליבון חמור ולכן אי אפשר להכשיר.
שאלה: מחשב וטלוויזיה בחול המועד: האם מותר לשחק במחשב לצפות בטלוויזיה וכו בחול המועד, זה נקרא לצורך החג?
תשובה: מותר לשחק ולכתוב במחשב כי אין זה כתב המתקיים אולם אין להדפיס את הכתוב או ליצור דיסק חדש.
שאלה: חציצה או ל"ט אבות מלאכה?: האם בשבת מותר להסיר שאריות של לק שנותרו קודם לכן בכדי שלא תתקיים חציצה בזמן נטילה או שאסור בגלל ל"ט אבות מלאכה?
תשובה: אסור.
שאלה: ענייני ממון דחופים לפני תפילת שחרית: האם מותר לאדם להציל את עצמו מהפסד ממון בהול לפני שהתפלל, כיוון שלאחר מכן עלול להיות מאוחר וממונו יאבד?
תשובה: מותר.
שאלה: שימוש בחגז כשיו"ט אחר שבת: כיצד השנה יש להשתמש במכשיר ה"חגז", כאשר יו"ט של פסח חל מיד אחר השבת? האם גם בשבת מותר שהמכשיר יעבוד, כיצד יש לכוונו?
תשובה: איני מכיר את החגז שלך. לי יש חגז הפועל על בסיס של שעון שבת. אני מחברו למערכת החשמל ביום שישי והוא פועל מאליו בשבת ובחג. בחג כשאצטרך לבשל אזיז את המחוג לקצובת הזמן שאצטרך והוא יכבה את הגז במועדו. אם אצלך השעון הוא מכני הכן את כל הדרוש מיום שישי. בשבת עצמה אין לגעת בו! ובחג הפעל אותו עפ"י ההוראות כמו בכל חג. אם אי אפשר להפעילו כמו בכל חג פנה למכון צומ"ת.
שאלה: אשכנזי המתארח אצל הורי אשתו הספרדים: בפסח הקרוב אי"ה התארח אצל הורי אשתי הספרדים שאינם נוהגים באיסור קטניות ואני אשכנזי הנוהג כדין הרמ"א. א. האם עלי לבקש מלכתחילה שיבשלו לי ולאשתי מאכלים שאין בהם חשש קטניות או שמשום כבוד הבריות מתבטל מנהג הקטניות מלכתחילה? ב.האם שמן קטניות מתבטל בתבשיל כדין קטנית המתבטלת בשישים והאם הדין לכתחילה? ג. וכן, מה דין של תערובת קטניות, עוף שיש בו תבלין קטנית-מותר לי לאכול או לא?
תשובה: א. אני מניח שהורי אשתך יכבדו את מנהגך ובקשתך. ב. גם קטניות שנבררו לפסח בטלות ברוב (ולא בשישים) ושמן קטניות דינו יותר קל. יש שהחמירו בקטניות ולא החמירו בשמן קטניות וישנם שמנים שלדעת חלק מהפוסקים לא מוגדרים כשמן קטניות, שלא היו בזמן הגזירה, כמו: שמן סויה. ג. אם התבלין לא ניכר והוא מעט הוא התבטל. הרב חנן ברנד
שאלה: עוגיות קוקוס לאשכנזים בפסח: האם מותר לאכול לאשכנזים עוגיות קוקוס שכתוב עליהן "לאוכלי קטניות"? כי הקוקוס הוא פרי עץ, ולא מין קטניות.
תשובה: כנראה שהשמן או תערובות נוספות הן מקטניות.
שאלה: חתונה והשפעותייה: האם זה נכון שכאשר אדם מתחתן הוא מקבל כוחות נפש אדירים לפי היהדות? אני שואל כי אני סובל מחרדות וגם מאחר שהלכתי לרב המקובל דוד בצרי שליט"א (בגלל החרדות) והוא אמר לי שאני צריך להתחתן ושזה יכול לתת לי כוחות נפש אדירים. הוא אמר לי: "לא טוב היות האדם לבדו אעשה לו עזר כנגדו" אז האם חתונה (במידה ואני מוצא בחורה יראת-שמיים) יכולה לחזק אותי ולהוסיף לי המון כוחות נפש ושלווה, ואם כן, איפה זה רשום בתורה? ודרך-אגב, מה ניתן לעשות אם החששות הקיימים כרגע (גם מהמצב שלי וגם לגבי חתונה וכל ההשלכות שקשורות בכך)?
תשובה: לא ברור לי אם החרדות שלך הם נוגעות לענין מציאת האישה או שהם חרדות כלליות. אם מדובר על חרדות כלליות עדיף שתטפל בהם בנפרד מהענין של מציאות האישה. בכל אופן מה שאמרו לך שחתונה מחדשת כוחות זה מפורש במקומות רבים. ח התבטאו שרק ברגע שאדם נושא אישה הוא נחשב כאדם ואז הוא בעצם מוליד את עצמו מחדש. זהו תוכן הפסוק לא טוב היות האדם לבדו.
שאלה: עליה ביום ה - 30 ביום שישי: סבתי נפטרה בט"ז באדר ב תשס"ח, מוצאי פורים השנה. יום השלושים חל בפסח וע"כ נאמר לנו לעלות ביום חמישי שלפני ליל הסדר. האם ניתן לעלות לקבר ביום שישי שזהו היום הכי קרוב לט"ז בניסן, יום השלושים המקורי? יש בעיה לעלות ביום שישי לקבר?
תשובה: מותר לפני חצות יום.
שאלה: תפירה בחול המועד פסח: האם מותר לתפור במכונה בימי חול המועד (להנאתי)?
תשובה: לא, תפירה היא אחת מהמלאכות האסורות בימי חול המועד.
שאלה: על איזה עץ מברכים ברכת האילנות: אני חוזר בתשובה טרי ורוצה לברך על האילנות אבל אני לא יודע איזה עצים הם בגדר אילנות ואיך צריך לברך האם צריך לעמוד מול עץ כזה ממש ואז לברך בכלל אן לי שום ידע בנושא אשמח אם משהו יוכל לפרט לי בנושא?
תשובה: ברכת האילנות מברכים כאשר רואים שני עצי פרי שכרגע יש עליהם פרחים ולא פירות. כאשר אתה רואה את הפריחה בשני העצים עליך לברך את ברכת האילנות.
שאלה: ערב פסח שחל בשבת: האם טבילה במקוה (לבן) בשבת ערב פסח, היא כהכנה משבת ליו"ט?
תשובה: יכול לטבול בבוקר או בצהרים ולא יאמר שזה בשביל הרגל, למרות שחושב כך בליבו. לא יטבול ממש סמוך לשקיעה.
שאלה: הכשרת רשת התנור לפסח: ניקוי התנור והרשת (שעליה מניחים תבניות ואינה משמשת בעצמה להחזקת מאכלים) בחומר חריף ופוגם היטב היטב, ואח"כ הדלקת התנור עם הרשת בפנים, בחום הכי גבוה זמן ממושך, מכשירה את שניהם או שיש דין אחר לרשת? כמו-כן, בתנור יש דלת זכוכית כפולה שאין בה לכלוך ולא פורקה מעולם, האם עדיין כשר לפסח לשימוש?
תשובה: גם הרשת הוכשרה בכך בתנאי שאין מניחים עליה חמץ ממש. ולגבי הדלת אם אין בה לכלוך של חמץ אין צורך לפרקה.
שאלה: טלית חדשה לאבל: אבי נמצא בשנת אבל על אימו. האם מותר לו לקבל טלית חדשה ולהשתמש בה?
תשובה: זה בעיה כיון שמוזכר שבמשך השנה הראשונה אין ללבוש בגדים חדשים. שמישהו מהחברים שלך ישתמש בזה (יחדש את הטלית), ואחר כך תוכל להשתמש.
שאלה: חמץ בפסח לתינוקת: תינוקת כמעט בת שנה, שמזונה היחיד הוא תחליף חלב חמץ, והתחליפים הרגילים (שמהם יש גם כשרים לפסח קטניות) גורמים לה לכאבי בטן, עצירויות ושלשולים. מה תאכל בפסח?
תשובה: אם זהו המזון היחיד הרי הוא בכלל פיקוח נפש ומותר להאכילו לתינוק.
שאלה: שאלות כלליות לפסח: ברצוני לשאול מספר שאלות בנודע לפסח, בעיקר עפ"י הלכות שקראתי בילקוט יוסף. אני מצטער מראש על כמות השאלות, אך הנושא חשוב לי מאוד. 1. בדיקת חמץ לגז: עפ"י ילקוט יוסף - "את החצובה יש לנקותה ולהגעילה ברותחים ואם עירה מכלי ראשון הוכשרה". האם עירוי מכלי ראשון הוא בדיעבד מכיוון שעירוי ניתן לעשות בבית ואילו הגעלה קצת קשה למצוא מקום? כמו כן, שמעתי שבמידה והגז עם חלודה, העירוי לא מספיק טוב, האם נכון? האם לא מספיק לערות מכלי ראשון ולצפות בנייר אלומיניום? 2. בדיקת חמץ להורים: אני רוצה לעשות בדיקה בביתי ולאחר מכן אצל ההורים, הנמצאים באותה עיר במרחק 5 דקות נסיעה. האם יש צורך לברך שוב? 3. תפילת ערבית לערב החג: מופיע בילקוט יוסף שגם נשים מברכות על ההלל בתפילה בערב החג. האם מדובר גם בנשים המתפללות בבית? 4. יין לארבע כוסות: אני מעדיף לשתות מיץ ענבים ולא יין, מכיוון שיין גורם לי להירדם מהר. האם עדיף להתאמץ ולשתות דווקא יין? 5. מזיגת הכוס: האם יש עניין שכל אדם ימזוג לעצמו או שאחרים ימזגו. מה קורה כאשר אשתו נידה? 6. תינוק: האם יש צורך לקנות בקבוק חדש לתינוק או שניתן להשתמש בבקבוק הקיים? 7. נפה: האם ניתן להשתמש בנפה לאחר הפסח או שיש צורך לקנות חדשה, מכיוון שנשאר עליה הרבה קמח? 8. כזית מצה: אני נוהג לקנות מצה שמורה רכה. מהו השיעור לכתחילה של כזית? שמעתי שמכיוון שמדובר במצה רכה, עדיף 40 גרם ולא 30 גרם, האם זה נכון, ואם כן למה? כמו-כן, אני נוהג לשקול לפני החג חתיכות במשקל של 30 גרם על מנת שיהיה לכל המסובים. מכיוון שכאשר אני מכין, המצות הם קפואות, האם יש צורך במשקל גדול יותר מכיוון שהמצות קפואות. 9. סידור הקערה: אני מוצא הרבה שיטות לסידור הקערה. איך נהוג לסדר את הקערה לפי עדות המזרח ומה עושים עם העוף והביצה? האם ניתן לפנות את הקערה במהלך הסעודה או שעדיף שתהיה על השולחן במשך כל הסדר? 10. קמחא דפסחא: מהיכן המנהג לתרום וכמה יש לתרום?
תשובה: 1. נייר אלומיניום דק לא יעיל, הוא נקרע מהר יש נייר אלומניום עבה וכפול והוא יפתור את הבעיה. אם הנייר מבטיח ששולי הסירים לא יגעו בחצובה די בניקויה. ליבון קל אף הוא מכשיר את החצובה. (מכיון שהאוכל לא נגע ישירות בחצובה אלא רק הסיר אין צורך בליבון חמור) 2. אם המקום קרוב ולא תסיח את דעתך ולא תשוחח בינתיים די אחת. 3. אישה חייבת בהלל של ליל הסדר כמו גברים וכן כל יתר הלכות הסדר. אולם ההלל הנאמר בביהכנ"ס הוא מנהג ולא שמענו שגם נשים חייבות בו. 4. גם מיץ ענבים כשר לכתחילה. 5. עדיף שימזוג בעצמו. 6. אפשר להגעיל את הבקבוק. בפיטמה יש נקב שקשה לנקותו ויש להחליפה בחדשה. 7. אפשר לנקותה עד כמה שניתן. וליתר הידור למוכרה לגוי. 8. נושא המצות הרכות לא מוכר לרוב העדות ויש לפנות לת"ח מובהקים שיש להם מסורת במצות אלו. 9. לפי ההלכה הזרוע והביצה בקצה המרוחק של הקערה. המרור והחרוסת קרוב יותר והכרפס קרוב ביותר (הקירבה לפי סדר האכילה). 10. כבר במשנה נאמר שיש לדאוג גם לעניים שיסבו כהלכה דהיינו שיהיו להם מצות וארבע כוסות ויתר צרכי החג.
שאלה: עצי פרי בשביעית: בגינת הבית שלי יש מספר עצי פרי והתעוררו לי כמה שאלות בתקופה האחרונה. 1. כמה מהעצים נוטים (בעקבות החורף) על צידם. מדובר בעצים צעירים ויש חשש כי זו תישאר צורתם לעתיד שתתקבל. האם מותר לקשור אותם (לעצמם או לגדר או למוטות)? 2. עץ המנגו שלי פורח כעת. מן הפריחה המרובה "נופלים" ענפי העץ כלפי מטה באופן שבצד אחד מכערים אותו ובצד השני נשענים על עץ צעיר אחר ומסכנים אותו. האם מותר לגזום את הענפים או לקשור אותם לתומכות? 3. יש לי 3 עצי הדר צעירים (בני 2-3 שנים). בתקופה זו הם בסוף פריחתם ומתחילים להוציא פירות. הענפים עדינים ודקים ויש חשש (בפרט בפומלה) כי הענפים ישברו מעומס ומשקל הפרי. האם מותר להוריד את הפירות הצעירים כבר עתה? ב ובברכת הארץ
תשובה: 1. השאלה שצריך לברר מה הנזק העתידי שיכול להגרם לעץ. צריך להתייעץ עם אגרונום. בכל מקרה אם יהיה נזק עתידי לעץ אפשר לקשור ואם לא יהיה נזק אין לקשור. כמו כן, אם אפשר יהיה לתקן בשנה הבאה גם כן אין לקשור השנה. 2. מותר להסיר את הענפים הגורמים להכבדה, ובלבד שיהא ניכר שהגיזום הוא רק למניעת הכבדה. 3. אם אמנם יאמרו האגרונומים שיש חשש לשבירה הרי שמותר להוריד, אבל נראה לי שהנושא צריך בדיקה אמיתית. בכול אופן, נראה שאם צריך להקל עדיף להקל על ידי הסרת הפרחים. בברכת התורה והארץ הרב יהודה הלוי עמיחי
שאלה: כשרות לפסח אצל הורי אישתי: יש לי בעיה בלילי הסדר הקרוב. הורי אינם משגיחים על ביעור החמץ כהלכתו אלא מפרידים במאכלות חמץ מכשר לפסח. יש לי חשש שהם עושים שימוש בתבלינים שאינם כשרים לפסח (אלא כשרים לפסח בכשרות כל השנה שנפתחו ונעשה בהם שימוש לפני הפסח). השנה אנחנו צריכים לעשות את ליל הסדר אצלם. אני יודע שאם אני אעלה את הסוגיה הזו זה יגרום לריב גדול ביני לבינם. מה עושים?
תשובה: הפתרון הוא לדבר אתם גלויות בנימוס ובנועם, לבוא כמה ימים לפני הפסח לעזור בבשולים ולדאוג שהכל יהיה כשר.
שאלה: תיקון ערוב תחומין במושב: אני גר במושב חקלאי עם עירוב קיים שבו חסרים הרבה עמודים והרבה חלקים קרועים. הבעיה היא שהעירוב ממוקם צמוד למשקים ונקרע בקלות כל הזמן, ובפועל שיטה זו לא עובדת. המושב נמצא כבר מספר שנים ללא עירוב תקין. אנו כרגע מחפשים אלטרנטיבה. המושב שלנו מוקף ברובו בתעלה. האם זה מספיק, מה צריך להיות הגובה המינימלי של התעלה? כמו כן, בשניים מן הצדדים של המושב נמצא כביש ראשי.
תשובה: כביש ראשי לא שייך לעניין. לגבי התעלה, אם השיפוע של התעלה הוא כזה שתוך ארבע אמות (2 מטר) זה עולה שיפוע של עשרה טפחים (80 ס"מ), גם תעלה נחשבת כמחיצה. תנצלו את התעלה לעירוב, ובחלקים שאין תעלה תוכלו להשלים את העירוב על ידי עמודים עם חוטים ביניהם. כך גם מנצלים בצורה הפוכה ביישובים שיש שיפולי קרקע של גבעות וזה גם נחשב כמחיצה, למרות שזה גבעה.
שאלה: להתארח בפסח בבית חילוני: אני נשוי מזה שנה וחצי אני ורעייתי ממוצא מזרחי. הוריה של אישתי אינם דתיים כלל אך לא מכניסים לבית אוכל לא כשר. אנחנו מתארחים אצלהם אחת ל 4-5 שבועות ובזמן הזה 24 שעות מיום שישי עד צאת השבת אני אוכל רק דברים שנעשו בכלים חד פעמיים. חג הפסח עומד בפתח ואנחנו אמורים להתארח שם בחג שני של פסח. שנה שעברה התארחנו וזו הייתה הפעם הראשונה שהייתי שם בפסח ואז גיליתי שבפסח הם לוקחים מס סירים שוטפים במים חמים והכלים "כשרים" אותו הדבר עם הסכו"ם. מה אומרת ההלכה לגבי זה? האם להתארח בשביל בית? לא להתקרב בחג הפסח בכלל?
תשובה: אי אפשר מחמת בית לעבור על איסורי תורה, וכיון שהורי אשתך אינם דתיים, הרי שגם אם ירצו לשמור לא יצליחו כל כך כיון שאינם יודעים את ההלכות וביחוד בהלכות פסח המסובכות. ומצד שני יש גם צורך להתארח אצל הורי אשתך ובכך לכבד גם את אשתך. עצתי לך, שאתה ואשתך תבואו כמה ימים קודם חג הפסח ותכשירו חלק מן הכלים או שתקנו להם כלים חדשים לפסח, ובכך תשגיחו בעצמכם על הנעשה שם בפסח. ואם אינכם יכולים לעשות כן אז תשתדלו למצוא תירוצים כדי לא לבוא אליהם בפסח. פסח כשר ושמח.
שאלה: השבת אבידה על ידי טרמפיסט: נסעתי בטרמפ עם חברה וכשירדנו כנראה נפל אתנו גליל צלופן שהיה ברכב (בשווי 3.99 ש"ח.) ניסינו לאתר את בעל הרכב לפי מעט הפרטים שידענו עליו ולא הצלחנו. מה עלינו לעשות, ומה לעשות עם הצלופן הזה?
תשובה: תיקחו אותו ותשתמשו איתו. בגוף החפץ אתם יכולים להשתמש (למרות שהחפץ בא אליכם לפני שבעליו התייאש), ואם תיתבעו תשלמו את ערכו. אתם יכולים לרשום לעצמכם "והיה אם בעל הרכב יבוא ויזהה אתכם או אתם תזהו אותו, תחזירו את שוויו".
שאלה: כשרות כלים חד פעמיים לפסח: האם חייבים הכשר לכלים חד פעמיים לשימוש בפסח? אם יש הבדל אז מתי חייבים ומתי לא: כגון: כאשר מדובר בכוסות לשתיה קרה, שימוש בצלחות לכיבוד שאינו חם, מגשים אלומניום לאוכל חם וכו.
תשובה: כלים חד פעמיים מפלסטיק אינם צריכים הכשר מעיקר הדין. כלים מניר או נירות המשמשים לספיגת אוכל חם, על אף שמעיקר הדין יש מקום לפוטרם, נוהגים להשתמש בהכשר כי יתכן שהעמילן לא נפגם. מגשי אלומיניום מעיקר הדין אינם צריכים הכשר יש החוששים ממריחת שמן קטניות לכן משתמשים רק בהכשר. הרב חנן ברנד
שאלה: החלפת ריהוט לבית כנסת: האם אפשר פשוט לזרוק (רגיל) ריהוט ישן מבית הכנסת?
תשובה: כן, בריהוט אין קדושה.
שאלה: בדיקת הריון בשבת: האם מותר לבצע בדיקת הריון ביתית בשבת או בחג? אם הבדיקה יוצאת בע"ה חיובית, האם עלינו עדין לפרוש אחד מהשני בזמנים שהיינו צריכים לפרוש אם זה יוצא שלילי?
תשובה: אני לא רואה סיבה לבצע בדיקה זאת בשבת ולכן אין להתיר זאת. יש מחלוקת האם אשה בהריון צריכה לפרוש ביום ה-60 וה-90, יש מחמירים ויש גם מקום להקל בזה.